Tehnoloogiamessi 2004 raames avas Tallinna Tehnikaülikool (TTÜ) avalikkusele TERA infosüsteemi, mis on loodud ülikooli teadmusteenuste ning intellektuaalomandi müügiks ja projektide haldamiseks. Aadressilt http://teadus.ttu.ee/ saavad eeskätt ettevõtjad tutvuda, esitada päringuid ja tellida TTÜ teadlaste ja asutuste poolt pakutavaid teenuseid.    Teadmusteenused on süsteemis jagatud konsultatsiooni-, arendus-, uuringu-, labori-, koolitus- ja konverentsiteenusteks. Lisaks sisaldub süsteemis info teadustööde ja ülikoolile kuuluva intellektuaalomandi ning finantseerimisvõimaluste kohta. Veebi kaudu laekuvatele päringutele vastatakse 1-3 päeva jooksul.    "TERA infosüsteem on keskendunud teadusele ja teenustele ning seda ümbritsevatele tegevustele," ütles TTÜ  teadus- ja arendusosakonna juhataja Ardo Kamratov. "Ülikooli teadlaskond saab ettevõtjatele pakkuda oma teadmisi ja oskusi - seni ei ole aga olnud vahendit, mille kaudu seda teha," lisas ta. "Ülikooli töötaja saab TERA-s hallata oma projekte ja teadusteemasid, korraldada finantseerimist, müüa oma teadustöö käigus loodud intellektuaalomandit ning osutada oma teadmistel põhinevaid teenuseid," selgitas Kamratov.    Hetkel saab infosüsteemis tutvuda 75 teadmusteenuse kirjeldusega, millest enamuse  moodustavad mitmesugused konsultatsiooniteenused. Sügiseks kasvab see arv ca 200ni, täienedes teadlaste pakutavate teenuste, koolituste ning laboriteenuste osas. Arendusplaan näeb ette intellektuaalomandi haldamise süsteemi loomist, mille tulemusel täiustub ülevaade ülikooli omanduses olevatest patentidest, kasulikest mudelitest ja muust intellektuaalomandist.  Sügisel lisandub ka teadusteemade plokk ehk süsteemi kasutajatel tekib ülevaade ülikoolis toimuvatest teadusprojektidest.    TERA  infosüsteem on loodud SPINNO projekti raames, mille eesmärk on ülikooli ja ettevõtluse lähendamine ja ühendamine. Loodud infosüsteem toetab programmi eesmärke ning aitab suurendada ülikooli liikmeskonna ettevõtlikkust.